
ABSTRACT. 


The development of the ovule, embryo sac, embryo and fruit of 
Themeda triandra Forsk. has been examined. 

The form of the ovule is definitely unlike any standard type and may 
be referred to as modified campylotropous. The ovule is invested by 2 
integuments, has a very broad insertion region and is sessile. The nucellar 
epidermis, in the region of the micropyle, undergoes periclinal divisions 
and becomes 4 to 6 layered. The outermost layer of cells becomes glandular 
and papillate. Of the nucellus only the nucellar membrane persists in the 
ripe caryopsis. The outer integument is feebly developed and even the 
inner one does not cover the apex of the nucellus. Both are obliterated in 
the ripe caryopsis. 

Occasionally 2 macrospore mother cells were observed in the nucellus. 
The embryo sac is of the Normal type and several embryo sacs may be 
found in the ovule. The antipodal cells become glandular, increase in 
size and number and some may show up to 3 or more nuclei. 

The development of the endosperm is nuclear. The aleurone layer, the 
outermost layer of the endosperm, is single and comprises the only cells of 
the endosperm left between the embryo and pericarp. 

Only the earliest divisions of the proembryo could be followed. An 
epiblast and ventral scale is lacking. Polyembryony was observed in a few 
cases. 

INLEIDING. 

Oor die embriologie (insluitende die ontwikkeling en bou van die saad) 
van Themeda triandra Forsk is nog niks gepubliseer nie. 

Die soort is wyd versprei in die Unie van Suid-Afrika en beslaan veral 
groot gedeeltes van die Somerreénstreke. Dit kom ook verspreid in die 
Winterreénstreek voor. Die materiaal wat gebruik is, is versamel op die 
ou gholfbane op die vlakte om Stellenbosch in die Winterreénstreek. (Vgl. 
Themeda triandra var. hispida (Nees) Stapf, nr. 21871 in Ste) Die aanlegte 
van die saadknoppe is gevind in materiaal wat in Mei en Junie versamel is, 
Die volwasse saadknoppe is gevind in Julie en ryp vrugte teen die end van 
Augustus. 

Vrugbeginsels van alle ouderdomme is gefikseer in F.A.A., ingebed in 
paraffienwas en gemikrotomeer. Die deursneé is gekleur met Delafield se 
haematoxylin of met safranin en ,,fast green’’. Met die dubbelverf was die 
differensiasie onskerp. Om die kutikulas beter aan te toon, is deursneé 
wat eers in Delafield se haematoxylin gekleur is, vir 5-10 minute in 
Sudan IH geplaas en daarna in gliserien-jellie gemonteer. 


ONTWIKKELING EN BOU VAN DIE SAADKNOP EN KIEMSAK 


Die saadknop ontstaan as 'n uitbulting van die vrugwand min of meer 
reghoekig met die lengte-as van die vrugbeginsel (Fig. 1). Op hierdie 
stadium verskyn ook reeds die anlages van die integumente en word die 
nucellus dus afgebaken. Die jong saadknop buig egter spoedig asgevolg 
van `n versnelling in die groei in die basale gedeelte van die nucellus, deur 
byna 90° sodat sy lengte-as omtrent parallel verloop met dié van dié 
vrugbeginsel. 

Die nucellus-epidermis ondergaan periklinale verdelings gedurende die 
ontwikkeling van die saadknop en op hierdie wyse word die kerntepel 4 tot 
6 sellae dik. Hierdie selle is gewoonlik in vertikale rye gerangskik en die 
aan die buitenste oppervlakte vergroot veral sterk, die punte raak dikwels 
geboë en die selle word baie ryk aan protoplasma (Fig. 2.) 

Fic. 1, Deursnee van die vrugbeginsel om die anlage van die saadknop met die 
makrospoormoedersel te toon. MM, makrospoormoedersel; SK, stylkanaal; ST, 
styl. x 225. 

Fra. 2. Mikropilére gedeelte van die saadknop om die klieragtige selle van die nucellus- 
epidermis te toon. BI, butenste integument; BN, binneste integument; KN, 
klieragtige nucellusselle; KS, keimsak. x 450. 

Fie. 3. Deursnee van die vrugbeginsel om die gemodifieerde kampilotrope saadknop 
te toon. BI, buitenste integument; BN, binneste integument; NU, klieragtige 
deel van die nucellus; PK, posisie waarin keimsak min of meer sou lê. x 100. 

Die saadknop is sittend en besit `n breë basis (Fig. 3). Die inplanting 
van die saadknop is soos dié van `n ortotrope en `n raphe ontbreek. Dit kan 
dus nie as hemitroop beskryf word nie en die beste is om te sê dat die saad- 
knop gemodifieerd kampilotroop is. 

Die buitenste integument omring die saadknop slegs gedeeltelik en 
alhoewel die binneste integument die saadknop vir 'n groter gedeelte om- 
ring, is dit ook nog nie volledig nie. 

Albei die integumente bestaan vir die grootste gedeelte uit 2 of 3 lae 
selle. Aan die kant naaste aan die styl vertoon albei die integumente egter 
'n opvallende verdikking en bestaan hulle albei hier uit 15 of meer lae 
selle (Fig. 3). 

In die jong saadknop bestaan albei die integumente uit dunwandige, 
parenchymatiese selle. Daar is ook nog geen kutikulas waar te neem nie. 
Ten tyde van bevrugting is daar reeds `n duidelike kutikula te onderskei 
tussen die binneste integument en die nucellus. Die kutikula strek ook oor 
die klieragtige selle van die nucellus-epidermis. Tussen die twee integu- 
mente en op die buitenste integument kon geen kutikula waargeneem 
word nie. 

'n Hypodermale sel funksioneer direk as makrospoormoedersel en `n 
primêre parietale sel is nooit waargeneem nie. 

In teenstelling met die meeste lede van die Gramineae wat ondersoek is, 
word by T. triandra dikwels meer as een archespoorsel gevind in `n saad- 
knop—gewoonlik 2 (Fig. 4). Die archespoorsel verdeel twee maal name- 
kaar om `n lineëre tetrade van 4 makrospore te vorm. In Fig. 5 word 2 


Fic. 4. Deursnee om jong saadknop met 2 makrospoormoederselle te toon. BN, 
binneste integument. x 600. 

Fic. 5. Gedeelte van die nucellus om twee tetrades van makrospore te toon. MIM, 
mikropilêre makrospoor; NE, nucellusepidermis. X 450. 


tetrades van makrospore aangetoon wat langs mekaar lê. Gewoonlik is die 
tetrades parallel geleë met die lengte-as van die saadknop, maar in een 
geval is ook `n horisontale tetrade gevind (Fig. 6). 

Fic. 6. Fic. 7. 


Fic. 6. Deursnee van saadknop om horisontale tetrade van makrospore te toon. 
x 850. 

Fic. 7. Kiemsak ten tyde van bevrugting. AP, antipodale selle; BN, binneste integu- 
ment; ES, eier; KN, klieragtige nucellusselle; PK, poolkerne; SI, sinergide. 
x 375. (Hierdie tekening is die samevoeging van verskeie deursneé). 


Die chalazale makrospoor vergroot gewoonlik en die kern verdeel ver- 
der om die kiemsak te vorm. Die orige 3 makrospore gaan sover vasgestel 
kon word, spoedig te gronde. In enkele gevalle is egter ook waargeneem 
dat die mikropilêre makrospoor vergroot. 

In die volwasse saadknop word daar dikwels meer as een kiemsak 
gevind, selfs meer as 4, en hulle is gewoonlik net onderkant die klieragtige 
selle van die nucellus-epidermis geleë. Op welke wyse meer as een kiemsak 
ontstaan, kon nie vasgestel word nie. Waarskynlik ontwikkel die kiem- 
sakke uit afsonderlike makrospore en dit is moontlik dat die makrospore 
van verskillende tetrades afkomstig is. In saadknoppe met meer as een 
kiemsak toon gewoonlik slegs een kiemsak, gewoonlik die een naaste aan 
die mikropiel, die bou en rangskikking van kerne wat in die normale 
kiemsak aangetref word. 

Die kern van die funksionerende makrospoor verdeel en die twee kerns 
migreer na die teenoorgestelde pole van die kiemsak. Die volwasse 
kiemsak (Fig. 7) bevat ’n eierapparaat, twee polare kerns en ’n aantal 
antipodale selle. Die eier is bolvormig. Die twee sinergide is langwerpig. 'n 

,Fadenapparat” is gewoonlik te onderskei en die onderpunte is soms 
haakvormig. Die sinergide begin vroeg te degenereer, dikwels reeds voor 
bevrugting. Die twee poolkerne versmelt na bevrugting en voor of tydens 
dubbelbevrugting. Een kern met twee nucleoli in die plek van die twee 
polare kerns is geinterpreteer as `n sekondêre kiemsakkern. Die anti- 
podale punt is nou en afgesnoer van die res van die kiemsak. Die getal 
antipodale selle varieer van 4—8. Die selle is plasmaryk en elk met drie 
of meer kerne. Voor die selle verdwyn, word hulle eers gevakuoliseerd. 


DIE ENDOSPERM EN EMBRIO 

Die endosperm is nukleër en die eerste verdelings van die primêre 
endospermkern gaan nie gepaard met selwandformasie nie. Die verdeling 
van die primêre endospermkern gaan altyd dié van die sigoot vooraf. In 
die kiemsak waarvan Fig. 8 `n weergawe is, is daar ongeveer 30 endosperm- 
kerne aanwesig, terwyl die sigoot nog net een verdeling ondergaan het. 
Die sigoot gaan dus `n rusperiode in, terwyl die primêre endospermkern 
dadelik begin verdeel. 

Die vrye endospermkerne is geleë aan die periferie van die kiemsak en 
is ingebed in `n laag sitoplasma. Selwandformasie begin rondom die 
embrio en brei antipodaalwaarts uit. Die selle van die buitenste laag van 
die endosperm deel periklinaal terwyl die verdelings van die binneste selle 
taamlik onreëlmatig is. Uiteindelik is ook die sentrale gedeelte van die 
kiemsak gevul met groot selle, terwyl aan die periferie van die endosperm 
waar seldeling vinnig plaasvind, die selle baie klein is. Die verdere ver- 


FIG. 8. Fie. 9. 


Fic. 8. Kiemsak om 2-sellige pro-embrio en vrye endospermkerne aan te toon. AS, 
apikale sel; BS, basale sel; EK, endospermkern; MP, mikropilêre punt van 
kiemsak. X450. (In die kiemsak waarvan die deursnee hier geteken is, was daar 
ongeveer 30 endospermkerne). 

Fic. 9. Gedeelte van die endosperm van die volwasse vruggie. x 600. AL, aleuroon- 
laag; ES, endospermselle met setmeel. 

delings van die endospermselle is ook beperk tot die buitenste een of twee 
lae. In die volwasse vrug is die selle van die endosperm volgepak met 
setmeelkorrels en is net die aleuroonlaag heel buite-om vry van setmeel 
(Fig. 9). Die aleuroonlaag bestaan uit `n enkele laag taamlike reëlmatige 
selle wat ook buite-om die embrio strek. 

Die eerste verdeling van die sigoot is transversaal en ’n klein apikale 
sel en `n groter basale sel word aldus gevorm. (Fig. 8). Die eerste verdeling 
van die sigoot word gevolg deur `n vertikale verdeling van die apikale sel en 
`n transversale verdeling van die basale sel (Fig. 10). Die verdeling van die 
basale sel geskied deur middel van `n skuins wand en op dié manier ont- 
staan 2 selle, die een waarvan baie groter as die ander is. Dit lyk volgens 
fig. 11 asof die volgende verdeling van die apikale sel ook vertikaal is. 
maar dat die verdelingsvlak reghoekig staan ten opsigte van die eerste een. 
Die daaropvolgende verdelings van die sigoot is nie gevind nie. 


Fie. 10. Eje- Vi Ergal 


Fic. 10. 4-sellige pro-embrio. A’, selle gevorm deur eerste verdeling van apikale sel; 
B’, selle gevorm deur eerste verdeling van basale sel. x 600. 

Fie. 11. 6-sellige pro-embrio. A’, selle gevorm deur eerste twee verdelings van die 
apikale sel; B’, selle gevorm deur die eerste verdeling van die basale sel; KS 
wand van kiemsak. x 600. 

Fic. 12. Jong embrio. AD’, selle gevorm deur delings van die apikale sel; BD, selle 
gevorm deur delings van die basale sel; SS, selle van die suspensor. X 575. 


Die groei van die embrio vind veral vinnig plaas in die apikale streek, 
terwyl in die basale streek (in die streek van die suspensor) min selver- 
delings plaasvind, met die gevolg dat die embrio ontwikkel in ’n knuppel- 
vormige struktuur. (Fig. 12). 

Aan die een kant van die embrio, taamlik na aan die basis, ontstaan 'n 
effense uitsakking wat die onderste grens van die skutellum aandui. Aan die 
teenoorgestelde kant en min of meer op dieselfde hoogte ontstaan daar `n 
bultjie wat die primordium van die stingeltop is. Die koleoptiel ontstaan 
as 'n weefselring wat die groeipunt van die stingel omsluit (Fig. 13). Die 
boonste gedeelte van die weefselring (Fig. 13, Kol. 1), groei vinniger as die 

Br ls FIG. 14. 


Fie. 13. Die jong embrio. KOL I & KOL II, anlage van die koleoptiel; KW, kiem- 
worteltjie; SK, skutellum; ST, stingeltop. X 275. 

Fic. 14. Die volwasse embrio. B I & B II, eerste 2 blaartjies van die pluimpie: KL, 
koleorhiza; KOL, koleoptiel: KW, kiemwortel; PS, procambiumstring; SK, 
skutellum; ST, stingelpunt; WM, wortelmussie. X 125. 


onderste gedeelte en uiteindelik vergroei dit aan die top met die gevolg dat 
die koleoptiel dan `n geslote struktuur is (Fig. 14). Die kiemworteltjie 
word op ’n vroeë stadium (Fig. 13), uit die ongedifferensieerde weefsel 
tussen die koleoptiel en suspensor gevorm. Dit is by sy ontstaan omsluit 
deur die koleorhiza wat aaneenlopend is met die koleoptiel. Gedurende die 
ontwikkeling van die pluimpie en kiemworteltjie vergroot die skutellum 
vinnig en in die volwasse saad omsluit dit die pluimpie en kiemworteltjie 
feitlik geheel en al. 

Oor die algemeen bevat elke vrug net een embrio, maar in enkele gevalle 
is daar twee embrios in dieselfde vrug, ingebed in afsonderlike massas 
endosperm, gevind. 


DIE ONTWIKKELING VAN DIE SAAD EN VRUG 


Gedurende die groei en ontwikkeling van die endosperm en embrio. 
disorganiseer die selle van die nucellus. Dié rondom die kiemsak is die 
eerste om te degenereer, maar verwording brei vinnig uit oor die hele 
nucellus sodat groot oop ruimtes ontstaan. Die integumente begin on- 
geveer gelyk met die nucellus te verword—die buitenste integument is die 
eerste om te verdwyn. Ook die binneste integument begin spoedig tekens 
van degenerasie toon. Die selwande verdwyn eerste en hulle laat ’n plas- 

Fig. 13. Pie. 16: 


Fie. 15. Gedeelte van die perikarp van die jong kariopsis met aangrensende nucellus 
BN, binneste integument, besig om te verword; NM, kutikula van die nucellus; 
NU, verworde nucellus; PE, perikarp; BP, binneste laag van die perikarp waarin 
geen selle meer onderskei kan word nie. X 55. 

Fre. 16. Wand van die vrugbeginsel ten tyde van bevrugting. BE, binneste epidermis 
van perikarp. X 578. 


modium met talryke kerne agter (Fig. 15), wat ook geleidelik verdwyn. Al 
wat van die nucellus en integumente in die ryp kariopsis oorbly, is `n dun 
vormlose membraan (Fig. 17). Hierdie membraan kleur rooi met Sudan 
III, is verkurk en bevat vermoedelik ook die oorspronklike kutikula van 
die nucellus alhoewel die kutikula nie meer onderskei kan word nie. 
T. triandra het dus in werklikheid geen saadhuid nie, behalwe as hierdie 
dun membraan as saadhuid ge-interpreteer word. 

Die wand van die volwasse vrugbeginsel (ten tyde van bestuiwing) is 
parenchymaties en 10—12 sellae in deursnee. (Fig. 16). Na buite is twee 
tot drie lae baksteenvormige selle wat vertikaal effens verleng is. Die selle 
van die daaropvolgende vyf tot sewe lae is effens meer ovaalvormig. Hulle 
word gevolg deur een tot twee lae selle wat horisontaal verleng is sodat 
hulle lang-asse kruis met die lang-asse van die aangrensende selle. Hierdie 
selle grens teen die binneste opperhuid wat uit lang, nou selle bestaan en 
in dieselfde rigting soos die selle van die buitenste lae verleng is. 

Die meristematiese aktiwiteit in die vrugbeginselwand eindig na be- 
vrugting. Die vrugbeginsel hou egter aan met groei en neem veral toe in 
lengte. Deur selstrekking hou die binneste sowel as die buitenste paar lae 
van die perikarp tred met hierdie verlenging. Die selle in die middelste 
lae gaan spoedig tot niet (Fig. 17), en word die binneste en buitenste 
gedeeltes van die perikarp teen mekaar gedruk. Die oorblywende selle 
word platgedruk en hul wande verhout. Die verhoute selle, waarvan die 
selgrense beswaarlik bepaal kan word, bevat talryke stippels (Fig. 18). 

RIG UF. Fie. 18. 


Fic, 17. Perikarp waarvan binneste paar lae reeds verhout het. NE, membraan ge- 
vorm deur nucellus en integumente; PV, gedeelte van die perikarp waar van die 
selwande reeds verhout het en die selgrense nie meer te onderskei is nie. X 555. 

Fic. 18. Perikarp van volwasse kariopsis. NE, membraan gevorm deur nucellus en 
integumente; ST, stippels gevind in die binneste lae van die perikarp. X 555. 


BESPREKING 


Die saadknop, kiemsak, endosperm, embrio of vrug van 'n aantal 
soorte, meestal ekonomies-belangrike soorte, van die Gramineae is alreeds 
ondersoek. Die gegewens is egter onvoldoende om die embriologiese ken- 
merke van die twee subfamilies, Panicoideae en Poacoideae, of van die 
verskillende tribusse, behoorlik te omskryf. 

Pilger (1940) plaas Themeda in die tribus Andropogoneae in die sub- 
familie Panicoideae. Lede van die Panicoideae wat reeds embriologies 
ondersoek is, is o.m. Saccharum (Artschwager, 1929), Pennisetum (Khosla, 
1946; Narayanaswami, 1955), Setaria en Panicum (Khosla, 1946), Echinoch- 
loa (Narayanaswami, 1955), Zea (Miller, 1919; Randolph, 1936). Van die 
genoemde genera behoort net Saccharum tot die Andropogoneae. 

Die saadknop van Themeda kom in hoofsaak ooreen met dié van ander 
lede van die Panicoideae. Daar is egter afwykings. 

Die saadknop van Themeda kan beskryf word as gemodifieerd kampilo- 
troop, 'n omskrywing wat Miller (1919) ook op die mielie toepas. Randolph 
(1936) noem die saadknop van die mielie semi-anatroop. Artschwager 
(1929) beskryf die saadknop van Saccharum as anatroop. Soos by die 
meeste ondersoekte soorte, uitgesonderd Panicum (Khosla, 1946), word 
die saadknop slegs gedeeltelik deur die buitenste integument omsluit. 
Soos by Pennisetum typhoideum (Narayanaswami, 1953), maar anders as 
by die ander Gramineae, strek die binneste integument ook nie tot oor die 
top van die nucellus nie. `n Uitsonderlike kenmerk is dat beide die buiten- 
ste en die binneste integument aan die kant van die saadknop naaste aan 
die styl, talryke sellae in deursnee is (20—40 in die buitenste en 10—15 in 
die binneste). 

Meer as een archespoorsel, soos by Themeda, is ook al gevind by Poa 
pratensis (Andersen, 1927; Nielsen, 1946) en Oryza sativa (Kuwada, 1910— 
fide Schnarf, 1929). By Poa (Andersen, 1927; Engelbert, 1941; Hakansson, 
1943; Nielsen, 1946) en Echinochloa frumentacea (Narayanaswami, 1955) is, 
soos by Themeda, meer as een kiemsak in `n saadknop gevind. 

Die bou van die kiemsak kom baie ooreen in die verskillende soorte wat 
ondersoek is. Die verskille is veral ten opsigte van die antipodale selle— 
hul posisie, getal en die getal kerne in elke sel. By die Panicoideae is die 
kiemsak reguit en lê die antipodale selle in die punt van die kiemsak, soos 
by Themeda. By die Poacoideae lê die antipodale selle teen die sy van die 
kiemsak (Schnarf, 1931). 

Die ontwikkeling en bou van die endosperm kom ooreen met die van 
ander ondersoekte soorte. Die aleuroonlaag is gewoonlik een sellaag in 
deursnee soos by Themeda. By Pennisetum (Narayanaswami, 1953), 
Poa (Andersen, 1927) en Saccharum (Artschwager, 1929) is die aleuroon- 
laag soms twee sellae in deursnee. 

Die endosperm begin te vorm voordat die sigoot verdeel. Nielsen (1947) 
het gevind dat by apomiktiese soorte van Poa pratensis die embrio al ver 
ontwikkel het voordat die primêre endosperm begin verdeel en dat by nie- 
apomiktiese soorte die endosperm voor die delings van die sigoot, begin te 
vorm. 

Die eerste delings van die sigoot is soos by die ander Gramineae wat 
ondersoek is. Poli-embrionie kom soms by Themeda voor, maar hoe die 
poli-embrionie ontstaan, is nie bepaal nie. Poli-embrionie is by verskeie 
Gramineae gevind en Nielsen (1946) noem verskeie maniere waarop poli- 
embrionie by Poa pratensis kan ontstaan. 

Themeda is sonder `n epiblast. Volgens Bruns (1892) is die afwesigheid 
van die epiblast kenmerkend vir die Andropogoneae en die meeste 
tribusse van die Panicoideae. 'n ,,Ventral scale”, soos Avery (1930) by 
Avena sativa en Triticum vulgare gevind het, kom ook nie voor nie. 

Die absorpsie van die nucellus gedurende die ontwikkeling van die saad 
en vrug is algemeen by die Gramineae wat ondersoek is. Die absorpsie van 
beide integumente is egter buitengewoon, maar is reeds waargeneem deur 
Narayanaswami (1953) by Pennisetum typhoideum en, volgens Randolph 
(1936), ook by die mielie. In soverre by Themeda van `n saadhuid gepraat 
kan word, bestaan dit uit `n vormlose vlies gevorm uit die oorblyfsels van 
die nucellus en integumente. Die perikarp vorm die belangrikste besker- 
ming vir die embrio. 

Die bou en ontwikkeling van die perikarp kom ooreen met dié van die 
mielie soos beskrywe deur Randolph (1936). 

